### NN 7/2026 (21.1.2026.), Pravilnik o geodetskim elaboratima

Državna geodetska uprava

44

Na temelju članka 96. Zakona o državnoj izmjeri i katastru nekretnina (»Narodne novine«, br. 112/18, 39/22 i 152/24), glavni ravnatelj Državne geodetske uprave 16. siječnja 2026. godine donio je

PRAVILNIK

O GEODETSKIM ELABORATIMA

DIO PRVI
 UVODNE ODREDBE

Članak 1.

Ovim Pravilnikom propisuje se sadržaj i oblik geodetskih elaborata te način njihove izrade, pregledavanja i potvrđivanja.

Članak 2.

Sadržaj i oblik geodetskih elaborata propisuje se na način da se određuje svrha u koju se geodetski elaborati izrađuju, njihov izgled te sastavni dijelovi geodetskih elaborata.

Članak 3.

Izrada geodetskih elaborata propisuje se određivanjem radnji koje se obavljaju tijekom izrade geodetskih elaborata.

Članak 4.

Pregledavanje i potvrđivanje geodetskih elaborata propisuje se određivanjem radnji koje provode područni uredi za katastar odnosno tijelo nadležno za katastarske poslove Grada Zagreba (u daljnjem tekstu: katastarski uredi) prilikom pregledavanja i potvrđivanja geodetskih elaborata.

DIO DRUGI
 SADRŽAJ I OBLIK GEODETSKIH ELABORATA

Svrha izrade geodetskih elaborata

Članak 5.

(1) Geodetski elaborati mogu biti izrađeni u sljedeće svrhe te se označuju sljedećim slovima i brojkama:

GE1a osnivanja katastarskih čestica

GE2 provedbe lokacijske dozvole

GE2a provedbe urbanističkog ili infrastrukturnog projekta

GE3 provedbe rješenja o utvrđivanju građevne čestice i rješenja o utvrđivanju zemljišta nužnog za redovitu uporabu građevine

GE4 provedbe građevinske dozvole ili drugog akta na temelju kojeg je izgrađena građevina

GE5 provedbe prostornih planova koji u grafičkom dijelu propisuje oblik i veličinu građevne čestice

GE7 određivanja vlasništva zemljišta sukladno zakonima o poljoprivrednom zemljištu i šumama prema granicama građevinskog područja određenim važećim ili ranije važećim prostornim planom

GE9 evidentiranja pomorskog odnosno lučkog područja luke posebne namjene ili vodnog dobra

GE10 spajanja cijelih katastarskih čestica na kojima je izgrađena postojeća zgrada

GE11 evidentiranja, brisanja ili promjene podataka o zgradama

GE12 evidentiranja podataka o zgradama evidentiranih načinom uporabe zemljišta izgrađeno zemljište

GE13 evidentiranja ili promjene podataka o načinu uporabe katastarskih čestica

GE15 evidentiranja međa uređenih u posebnom postupku

GE16 provedbe rješenja o povratu zemljišta donesenog na temelju propisa kojima se uređuje naknada za imovinu oduzetu za vrijeme jugoslavenske komunističke vladavine za neizgrađeno građevinsko zemljište

GE17 provedbe sudskih presuda o utvrđivanju prava vlasništva zemljišta

GE18 provedbe u zemljišnoj knjizi

GE20 ispravljanja propusta u održavanju katastarskog operata

GE22 ispravljanja nedostataka na katastarskom planu

GE23 promjene područja i granica katastarskih općina

GE24 evidentiranja izvedenog stanja ceste

GE25 evidentiranja izvedenog stanja komunalne infrastrukture

GE26 evidentiranja izvedenog stanja vodnih građevina odnosno stvarnog stanja korita prirodnih površinskih voda

GE27 evidentiranja izvedenog stanja željezničke infrastrukture

GE28 usklađenja granica katastarskih općina.

(2) Osim u svrhe iz stavka 1. ovoga članka, geodetski elaborati mogu biti izrađeni i u svrhe koju određuju posebni propisi.

(3) Kada se u geodetskim elaboratima iz stavka 1. ovoga članka kao predmetne pojavljuju katastarske čestice različitih vrsta javnih dobara (vode, željeznice i ceste) koje se međusobno sijeku, hijerarhija prikaza javnih dobara u kontinuitetu na katastarskom planu je kako slijedi: unutarnje vode – željeznice – autoceste – državne ceste – županijske ceste – lokalne ceste – nerazvrstane ceste, pri čemu su najviša u hijerarhiji unutarnje vode, a najniža nerazvrstane ceste.

Članak 6.

(1) Geodetski elaborati su tehnička osnova za provedbu promjene na katastarskim česticama u katastarskom operatu.

(2) U slučaju promjene podataka o katastarskoj čestici u katastarskom operatu i/ili zemljišnoj knjizi (dosadašnje i novo stanje u prijavnom listu) koji onemogućuju provedbu potvrđenog geodetskog elaborata, ovlašteni geodetski izvoditelj usklađuje podatke o katastarskoj čestici u geodetskom elaboratu sa važećim podacima o katastarskoj čestici u katastarskom operatu odnosno zemljišnoj knjizi.

(3) U postupku ažuriranja geodetskog elaborata iz stavka 2. ovoga članka mogu se koristiti sastavni dijelovi ranije potvrđenog geodetskog elaborata odnosno nije potrebno ponovno prikupljati i obrađivati podatke o predmetnoj katastarskoj čestici.

GE1a Geodetski elaborat za osnivanje katastarskih čestica

Članak 7.

(1) Geodetski elaborat za osnivanje katastarskih čestica izrađuje se na način da se stanje u katastarskom operatu i zemljišnoj knjizi usklađuje sa stvarnim stanjem na terenu u smislu položaja, oblika i načina uporabe katastarskih čestica ili sa stanjem koje proizlazi iz suvlasničkih i drugih pravnih odnosa.

(2) U slučaju kada se geodetskim elaboratima iz stavka 1. ovoga članka osnivaju katastarske čestice od dijela/ova ili cijelih katastarskih čestica koje se nalaze unutar granica građevinskog područja ili na građevinskom zemljištu izvan granice toga područja, u izvješću iz članka 57. ovoga Pravilnika obavezno se iskazuje da se katastarske čestice predmetnim geodetskim elaboratom osnivaju bez akta tijela nadležnog za poslove prostornog uređenja i gradnje te se prilaže odgovarajući akt tijela nadležnog za prostorno uređenje o namjeni područja u kojem se nalaze katastarske čestice koje su predmet geodetskog elaborata ili druge odgovarajuće odluke odnosno potvrde drugih nadležnih tijela (npr. potvrda Centra za restrukturiranje i prodaju – CERP kod neprocijenjenog građevinskog zemljišta).

(3) Katastarske čestice iz stavka 2. ovoga članka ne smatraju se građevnim česticama koje zadovoljavaju prostorno – planske uvjete za gradnju u smislu propisa kojima se uređuje prostorno uređenje i gradnja.

(4) Geodetski elaborat iz stavka 1. ovoga članka može se izrađivati i u svrhu provođenja pojedinačnih zemljišnoknjižnih ispravnih postupaka odnosno drugih postupaka u okviru kojih se utvrđuje pravo vlasništva.

(5) Geodetski elaborati iz stavka 1. ovoga članka izrađuju se i za ispravljanje podataka katastarskog operata odnosno katastarske izmjere kada je za ispravljanje podataka potrebno prikupljati i obrađivati podatke o katastarskoj čestici.

(6) Ako se utvrdi da položaj obilježenih lomnih točaka međa i drugih granica katastarskih čestica odstupa u odnosu na one evidentirane u katastarskom operatu prije 1. 1. 2025. godine više od standarda položajne točnosti propisane člankom 26. stavkom 2. Zakona o državnoj izmjeri i katastru nekretnina (»Narodne novine«, br. 112/18, 39/22 i 152/24) (u daljnjem tekstu: Zakon), u okviru geodetskog elaborata iskazat će se koordinate novih lomnih točaka međa i drugih granica katastarskih čestica koje će se osnovati sukladno odredbama Zakona uz primjenu površinskih kriterija iz članka 93. Zakona.

(7) Ako se utvrdi da položaj obilježenih lomnih točaka međa i drugih granica katastarskih čestica odstupa u odnosu na one evidentirane u katastarskom operatu nakon 1. 1. 2025. godine više od standarda položajne točnosti propisane člankom 26. stavkom 2. Zakona, u okviru geodetskog elaborata iskazat će se koordinate novih lomnih točaka međa i drugih granica katastarskih čestica koje će se osnovati sukladno odredbama Zakona, a koje su rezultat novo uspostavljenih pravnih odnosa na terenu za čiju provedbu u zemljišnoj knjizi je potrebno sastaviti odgovarajuću ispravu.

(8) Ispravljanje položaja obilježenih lomnih točaka međa i drugih granica katastarskih čestica iz stavka 7. ovoga članka moguće je samo kada u okviru izrade geodetskog elaborata ovlašteni geodetski izvoditelj utvrdi da su razlike nastale pogreškom prilikom izrade geodetskog elaborata koji je bio temelj za osnivanja katastarske čestice nakon 1. 1. 2025. godine čemu ovlašteni geodetski izvoditelj daje izvješće o nastalim pogreškama u tehničkom izvješću.

Geodetski elaborat za provedbu akata odnosno planova prostornog uređenja

Članak 8.

(1) Geodetski elaborat za provedbu akata odnosno planova prostornog uređenja izrađuje se u svrhu propisanu člankom 5. stavkom 1. ovoga Pravilnika, oznakama GE2 do GE7.

(2) Geodetski elaborat iz stavka 1. ovoga članka u smislu ovoga Pravilnika je parcelacijski elaborat sukladno propisima kojima se uređuje prostorno uređenje i gradnja.

GE9 Geodetski elaborat za evidentiranje pomorskog dobra odnosno lučkog područja luke posebne namjene ili vodnog dobra

Članak 9.

(1) Geodetski elaborat za evidentiranje pomorskog dobra odnosno lučkog područja luke posebne namjene izrađuje se na temelju izvršnog rješenja o određivanju granice pomorskog dobra odnosno lučkog područja luke posebne namjene ili drugog odgovarajućeg akta kojim je granica pomorskog dobra odnosno lučkog područja luke posebne namjene utvrđena i obavezno sadrži potvrdu županijskog povjerenstva za granice pomorskog dobra o njegovoj usklađenosti s rješenjem odnosno aktom o utvrđivanju granice pomorskog dobra odnosno lučkog područja luke posebne namjene.

(2) Geodetski elaborat za evidentiranje vodnog dobra izrađuje se na temelju odluke o utvrđivanju vanjske granice inundacijskog pojasa i obavezno sadrži potvrdu nadležnog tijela o njegovoj usklađenosti s tom odlukom.

GE10 Geodetski elaborat spajanja cijelih katastarskih čestica na kojima je izgrađena postojeća zgrada

Članak 10.

(1) Geodetski elaborat u svrhu spajanja cijelih katastarskih čestica istog vlasnika na kojima je izgrađena postojeća zgrada izrađuje se na temelju građevinske dozvole, odgovarajućeg akta temeljem kojeg je zgrada izgrađena, odnosno drugog akta za postojeće zgrade definirane zakonom kojim se uređuje gradnja.

(2) Geodetski elaborat iz stavka 1. ovoga članka ne podliježe potvrđivanju od strane tijela nadležnog za prostorno uređenje.

GE11 Geodetski elaborat za evidentiranje, brisanje ili promjenu podataka o zgradama

Članak 11.

(1) U geodetskim elaboratima za evidentiranje, brisanje ili promjenu podataka o zgradama iskazuju se podaci o svim zgradama koje su na katastarskoj čestici izgrađene, kao i o zgradama koje su u pogledu položaja, oblika ili načina uporabe promijenjene u odnosu na već evidentirane ili koje na terenu više ne postoje.

(2) Geodetski elaborat iz stavka 1. ovoga članka se izrađuje kao samostalna svrha samo ako položaj lomnih točaka granica katastarskih čestica evidentiranih u katastarskom operatu na kojima je izgrađena zgrada ne odstupa više od standarda položajne točnosti propisane člankom 26. stavkom 2. Zakona u odnosu na položaj lomnih točaka granica katastarskih čestica obilježenih vidljivim trajnim oznakama na terenu.

(3) U geodetskim elaboratima kojima osnovna svrha nije evidentiranje, brisanje ili promjena podataka o zgradama, iskazuju se i podaci o neevidentiranim i promijenjenim zgradama koje postoje na katastarskim česticama koje su predmet izrade geodetskog elaborata prema novom stanju.

Članak 12.

(1) Geodetskim elaboratima iz članka 11. ovoga Pravilnika za zgrade za koje se određuje kućni broj prilaže se i potvrda o kućnom broju koju izdaje katastarski ured ili je dobivena elektroničkim putem.

(2) Geodetskim elaboratima iz članka 11. ovoga Pravilnika kojima se evidentira promjena podataka o zgradama samo u smislu načina uporabe zgrada, geodetskom elaboratu se prilaže izvješće iz članka 58. ovoga Pravilnika.

Članak 13.

(1) Geodetskim elaboratima iz članka 11. ovoga Pravilnika za zgrade se može priložiti i odgovarajući akt o uporabi kojeg je izdalo nadležno tijelo.

(2) U okviru izrade geodetskog elaborata iz članka 11. ovoga Pravilnika iskazuje se je li ili nije priložen odgovarajući akt o uporabi ili da za zgradu nije potrebno prilagati odgovarajući akt (kada su one sagrađene prema propisima kojima se uređuje gradnja, bez građevinske dozvole i bez glavnog projekta).

(3) Ovo iskazivanje obavlja se u okviru izvješća o zgradama ili drugim građevinama.

Članak 14.

(1) U geodetskim elaboratima iz članka 11. ovoga Pravilnika brisanje zgrade iskazuje se pod uvjetom da je ona uklonjena, a za takve zgrade, ako je zgrada imala određen kućni broj, katastarski ured će nakon brisanja zgrade iz katastarskog operata po službenoj dužnosti pokrenuti postupak ukidanja kućnog broja u registru prostornih jedinica.

(2) U geodetskim elaboratima koji služe za provedbu akata odnosno planova prostornog uređenja može se prikazati brisanom i zgrada ili druga građevina koja još nije uklonjena pod uvjetom da je tim aktima odnosno planovima predviđeno njezino uklanjanje.

GE12 Geodetski elaborat za evidentiranje podataka o zgradama evidentiranih načinom uporabe zemljišta izgrađeno zemljište

Članak 15.

(1) Geodetskom elaboratu za evidentiranje podataka o zgradama evidentiranih načinom uporabe zemljišta izgrađeno zemljište prilaže se izvješće iz članka 58. ovoga Pravilnika kojim se potvrđuje da postojeća zgrada na terenu odgovara zgradi evidentiranoj načinom uporabe zemljišta izgrađeno zemljište u katastarskom operatu.

(2) Geodetskim elaboratima iz stavka 1. ovoga članka može se priložiti odgovarajući akt o uporabi.

(3) Geodetskim elaboratima iz stavka 1. ovoga članka za zgrade za koje se određuje kućni broj prilaže se i potvrda o kućnom broju koju izdaje katastarski ured ili je dobivena elektroničkim putem.

GE13 Geodetski elaborat za evidentiranje ili promjenu podataka o načinu uporabe katastarskih čestica

Članak 16.

(1) Geodetskom elaboratu za evidentiranje ili promjenu podataka o načinu uporabe katastarskih čestica prilaže se izvješće o terenskom uviđaju.

(2) Geodetskim elaboratom iz stavka 1. ovoga članka izrađenim bez podataka terenskih mjerenja ne može se predlagati evidentiranje načina uporabe koji se u smislu propisa kojima se uređuje gradnja i posebnih propisa smatraju građevinama, kao ni evidentiranje više načina uporabe na istoj katastarskoj čestici.

(3) Geodetski elaborat iz stavka 1. ovoga članka izrađuje se isključivo kao samostalna svrha.

Članak 17.

(1) U okviru geodetskog elaborata kojima osnovna svrha nije evidentiranje ili promjena podataka o načinu uporabe katastarskih čestica, iskazuju se i podaci o načinu uporabe katastarskih čestica.

(2) Geodetski elaborat iz članka 16. ovoga Pravilnika i geodetski elaborat iz stavka 1. ovoga članka, izrađuju se sukladno odredbama pravilnika iz članka 39. Zakona, kojima su propisani površinski kriteriji da bi se dio katastarske čestice iskazao posebnim načinom uporabe.

GE15 Geodetski elaborat za evidentiranje međa uređenih u posebnom postupku

Članak 18.

(1) Geodetskim elaboratom za evidentiranje međa uređenih u posebnom postupku tijek međe iskazuje se kako je ona uređena po sudu, a ostale međe prema propisanom za GE1a.

(2) Ukoliko se u okviru izrade nekog geodetskog elaborata, kojemu osnovna svrha nije evidentiranje međa uređenih u posebnom postupku, utvrdi da je neka međa uređena odlukom suda, a tijek međe je drugačiji od tijeka prikazanog na katastarskom planu, geodetskim elaboratom je potrebno iskazati tijek međe uređen po sudu.

Članak 19.

Geodetskim elaboratima iz članka 18. ovoga Pravilnika prilaže se pravomoćna odluka suda kojom je međa uređena.

Geodetski elaborat za provedbu rješenja o povratu zemljišta ili sudske presude o utvrđivanju prava vlasništva

Članak 20.

(1) Geodetski elaborat GE16 za provedbu rješenja o povratu zemljišta izrađuje se na temelju rješenja o povratu zemljišta donesenog na temelju Zakona o naknadi za imovinu oduzetu za vrijeme jugoslavenske komunističke vladavine za neizgrađeno građevinsko zemljište.

(2) Geodetski elaborat GE17 za provedbu sudske presude izrađuje se na temelju sudske presude o utvrđivanju prava vlasništva zemljišta (izgrađeno i neizgrađeno građevinsko zemljište, poljoprivredno i šumsko zemljište i dr.).

Članak 21.

Geodetskim elaboratima iz članka 20. stavaka 1. i 2. ovoga Pravilnika prilaže se i rješenje odnosno pravomoćna sudska presuda.

GE18 Geodetski elaborat za provedbu u zemljišnoj knjizi

Članak 22.

(1) Geodetski elaborat za provedbu u zemljišnoj knjizi može se izrađivati samo na području katastarskih općina za koje se vodi katastar zemljišta.

(2) Geodetski elaborat iz stavka 1. ovoga članka izrađuje se u slučaju kada je neka katastarska čestica već evidentirana u katastarskom operatu katastra zemljišta te se geodetskim elaboratom predlaže provedba promjene samo u zemljišnoj knjizi, bilo da se radi o osnivanju nove katastarske čestice odnosno novih katastarskih čestica ili o promjeni podataka o postojećim katastarskim česticama u zemljišnoj knjizi, a sve u svrhu usklađenja stanja podataka zemljišne knjige sa katastarskim operatom.

G20 Geodetski elaborat za ispravljanje propusta u održavanju katastarskog operata

Članak 23.

(1) Geodetski elaborati za ispravljanje propusta u održavanju katastarskog operata izrađuju se u svrhu ispravljanja propusta koji su nastali prilikom provođenja katastarskih izmjera ili tehničkih reambulacija, izrade katastarskog operata ili u okviru izrade i provođenja pojedinih geodetskih elaborata u situacijama kada nije potrebno prikupljati i obrađivati podatke o katastarskoj čestici.

(2) Na području katastarskih općina u kojima se zemljišne knjige temelje na katastarskom planu koji se vodi kao službeni dio katastarskog operata geodetski elaborati za ispravljanje propusta u održavanju katastarskog operata izrađuju se za potrebe ispravljanja propusta koji su nastali uslijed toga što pojedini prijavni listovi i/ili kopije plana sa predloženim novim stanjem nisu provedeni u katastarskom operatu, a provedeni su u zemljišnoj knjizi pod uvjetom da te čestice stvarno postoje na terenu.

(3) Na području katastarskih općina za koje se vodi katastar zemljišta, a za koje se zemljišne knjige vode prema podacima katastarskog plana koji više nije službeni dio katastarskog operata, geodetskim elaboratom za ispravljanje propusta u održavanju katastarskog operata može se predložiti evidentiranje u katastarskome operatu onih katastarskih čestica koje su evidentirane samo u zemljišnoj knjizi pod uvjetom da te čestice stvarno postoje na terenu.

G22 Geodetski elaborat za ispravljanje nedostataka na katastarskom planu

Članak 24.

Geodetskim elaboratom za ispravljanje nedostataka na katastarskom planu otklanjaju se tehnički propusti koji su nastali prilikom pogreške u održavanju analognih katastarskih planova, prevođenja katastarskog plana u digitalni oblik, za potrebe poboljšanja dijelova već homogeniziranog katastarskog plana u ograničenom opsegu na grupi katastarskih čestica ili kada se utvrdi da na katastarskom planu nije provedena promjena temeljem pregledanog i potvrđenog geodetskog elaborata, a isti je proveden u popisno-knjižnom dijelu katastarskog operata te nije potrebno prikupljati i obrađivati podatke o katastarskoj čestici.

GE23 Geodetski elaborat za promjenu područja i granica katastarskih općina

Članak 25.

Geodetski elaborat za promjenu područja i granica katastarskih općina izrađuje se na temelju odluke Državne geodetske uprave kojom se određuje područje, granice i ime katastarske općine i ta se odluka prilaže geodetskom elaboratu.

GE24 Geodetski elaborat za evidentiranje izvedenog stanja ceste

Članak 26.

(1) Geodetski elaborat za evidentiranje izvedenog stanja ceste izrađuje se na temelju odgovarajuće odluke o razvrstavanju javnih cesta odnosno potvrde jedinice lokalne samouprave da je riječ o nerazvrstanoj cesti koja je obavezni sadržaj istog.

(2) Osim odgovarajuće odluke odnosno potvrde iz stavka 1. ovoga članka, geodetskom elaboratu se prilaže očitovanje upravitelja javne ceste odnosno jedinice lokalne samouprave koje obavezno sadrži iskaz:

– da je predmet geodetskog elaborata iz stavka 1. ovoga članka točno određena cesta

– da geodetski elaborat iz stavka 1. ovoga članka odgovara izvedenom stanju ceste i

– da je predmetna cesta izgrađena odnosno rekonstruirana do stupanja na snagu propisa kojim je uređeno područje evidentiranja javnih i nerazvrstanih cesta.

(3) Katastarske čestice koje su prije izrade geodetskog elaborata graničile s katastarskom česticom koja je u katastarskom operatu evidentirana jednim od načina uporabe (ulica, trg, cesta, put, autocesta i sl.), a čiji dijelovi ne ulaze u sastav katastarske čestice na kojoj je izvedena cesta te se od ostatka katastarske čestice koja je evidentirana u katastarskom operatu jednim od načina uporabe (ulica, trg, cesta, put, autocesta i sl.) neće formirati zasebna katastarska čestica, prikazuju se na način da i dalje graniče sa cestom i te se katastarske čestice ne iskazuju u prijavnom listu.

(4) Za slučajeve u kojima za izvedenu cestu nikada u katastarskom operatu nije postojala pripadajuća katastarska čestica ili je došlo do stvarnog proširenja cestovnog zemljišta na susjednu katastarsku česticu ili je utvrđen propust u održavanju katastarskog operata, a što se sve može dokazati analizom podataka katastarskog operata i uvidom u arhivu geodetskih elaborata, površina preostalog dijela za te katastarske čestice se izračunava u odnosu na površinu upisanu u posjedovnom listu dopunom i te se katastarske čestice iskazuju u prijavnom listu.

(5) Iznimno od propisanog stavkom 4. ovoga članka, za katastarske čestice čije su koordinate lomnih točaka međa određene u koordinatnom sustavu Republike Hrvatske, a čiji dijelovi ulaze u sastav katastarske čestice na kojoj je izvedena cesta, površina preostalog dijela za te katastarske čestice se izračunava iz koordinata lomnih točaka međa i te se katastarske čestice iskazuju u prijavnom listu.

GE25 Geodetski elaborat za evidentiranje izvedenog stanja komunalne infrastrukture

Članak 27.

(1) Geodetski elaborat za evidentiranje izvedenog stanja komunalne infrastrukture izrađuje se na temelju potvrde jedinice lokalne samouprave te očitovanja upravitelja ili jedinice lokalne samouprave, a koji su obavezni dio geodetskog elaborata.

(2) Očitovanje iz stavka 2. ovoga članka obavezno sadrži iskaz:

– da je predmet geodetskog elaborata iz stavka 1. ovoga članka točno određena komunalna infrastruktura navedena u potvrdi jedinice lokalne samouprave

– da prikaz izvedenog stanja komunalne infrastrukture prema novom stanju geodetskog elaborata iz stavka 1. ovoga članka odgovara izvedenom stanju komunalne infrastrukture i

– da je predmetna komunalna infrastruktura izgrađena do stupanja na snagu propisa kojim se uređuje područje evidentiranja komunalne infrastrukture.

(3) Katastarskoj čestici na kojoj je izgrađena komunalna infrastruktura, a koja je predmet evidentiranja u katastru, pridružuje se posebni pravni režim – komunalna infrastruktura (KI).

(4) Odredbe članka 26. stavaka 3. do 5. ovoga Pravilnika na odgovarajući se način primjenjuju i kod izrade geodetskog elaborata iz stavka 1. ovoga članka.

GE26 Geodetski elaborat za evidentiranje izvedenog stanja vodnih građevina i stvarnog stanja korita prirodnih površinskih voda

Članak 28.

(1) Geodetski elaborat za evidentiranje izvedenog stanja vodnih građevina izrađuje se na temelju potvrde Hrvatskih voda i očitovanja upravitelja vodne građevine koji su obavezni dio geodetskog elaborata.

(2) Geodetski elaborat za evidentiranje stvarnog stanja korita prirodnih površinskih voda izrađuje se samo na temelju očitovanja Hrvatskih voda koje je obavezni dio geodetskog elaborata.

(3) Očitovanje iz stavaka 1. i 2. ovoga članka obavezno sadrži iskaz:

– da je predmet geodetskog elaborata točno određena vodna građevina, korito prirodnih površinskih voda, odnosno dio korita prirodnih površinskih voda

– da prikaz izvedenog stanja vodne građevine ili korita prirodnih površinskih voda u predloženom novom stanju geodetskog elaborata iz stavaka 1. i 2. ovoga članka odgovara izvedenom stanju vodne građevine odnosno stvarnom stanju korita prirodne površinske vode i

– da je predmetna vodna građevina izgrađena do stupanja na snagu zakona kojim se uređuje pravni status voda, vodnoga dobra i vodnih građevina.

(4) Katastarskoj čestici na kojoj je izgrađena vodna građevina odnosno korito prirodne površinske vode, a koja je predmet evidentiranja u katastru, pridružuje se posebni pravni režim – vodno dobro (VD).

(5) Odredbe članka 26. stavaka 3. do 5. ovoga Pravilnika na odgovarajući se način primjenjuju i kod izrade geodetskog elaborata iz stavaka 1. i 2. ovoga članka.

GE27 Geodetski elaborat za evidentiranje izvedenog stanja željezničke infrastrukture

Članak 29.

(1) Geodetski elaborat za evidentiranje izvedenog stanja željezničke infrastrukture izrađuje se na temelju potvrde i očitovanja upravitelja željezničke infrastrukture, a koji su obvezni dio geodetskog elaborata.

(2) Očitovanje iz stavka 1. ovoga članka obavezno sadrži iskaz:

– da je predmet geodetskog elaborata točno određena željeznička infrastruktura ili dio željezničke infrastrukture

– da prikaz izvedenog stanja željezničke infrastrukture prema predloženom novom stanju geodetskog elaborata iz stavka 1. ovog članka odgovara njenom izvedenom stanju i

– da je predmetna željeznička infrastruktura izgrađena do stupanja na snagu zakona kojim se uređuje upravljanje željezničkom infrastrukturom.

(3) Katastarskoj čestici na kojoj je izgrađena željeznička infrastruktura, a koja je predmet evidentiranja u katastru, pridružuje se posebni pravni režim – željeznička infrastruktura (ŽI).

(4) Odredbe članka 26. stavaka 3. do 5. ovoga Pravilnika na odgovarajući se način primjenjuju i kod izrade geodetskog elaborata iz stavka 1. ovog članka.

GE28 Geodetski elaborat za usklađenje granica katastarskih općina

Članak 30.

(1) Geodetski elaborat za usklađenje granica katastarskih općina izrađuje se kada je iz stanja podataka katastarskog operata i zemljišne knjige razvidno da nije potrebno donositi odluku kojom se određuje područje i granice katastarske općine.

(2) Geodetski elaborati u kojima su predmet katastarske čestice koje se nalaze na granici katastarske općine, osim u druge svrhe, obavezno se izrađuju i u svrhu usklađenja granica katastarskih općina.

(3) Uz geodetski elaborat iz stavka 2. ovoga članka izrađuju se i zasebni geodetski elaborati kojima se usklađuju granice susjednih katastarskih općina koje neposredno graniče s katastarskim česticama koje su predmet geodetskog elaborata iz stavka 2. ovoga članka.

Članak 31.

(1) Geodetski elaborati izrađeni u svrhu propisanom člankom 5. stavkom 1. oznakama GE1a te GE9 do GE28 ovoga Pravilnika ne podliježu potvrđivanju od strane tijela nadležnog za prostorno uređenje i gradnju.

(2) Suglasnosti na geodetske elaborate čija je provedba posredno ili neposredno vezana za pomorsko dobro, za nekretnine koje su u službenim evidencijama katastra i zemljišnih knjiga upisane kao pomorsko dobro te za sve nekretnine koje predstavljaju pomorsko dobro prema zakonu kojim se uređuje pomorsko dobro i morske luke, a još nisu kao takve upisane kao pomorsko dobro, daje ministarstvo nadležno za pomorsko dobro i morske luke.

Izgled i sastavni dijelovi geodetskog elaborata

Članak 32.

Izgled geodetskog elaborata, odnosno sastavnih dijelova te način izrade, kao i sadržaj geodetskog elaborata ovisno o svrsi u koju je izrađen, mora biti u skladu s tehničkim specifikacijama.

Članak 33.

Sastavni dijelovi geodetskog elaborata mogu biti:

1. Naslovna stranica

2. Sadržaj

3. Službeni podaci

3.1. Službeni podaci u razmjenskom formatu

3.2. Potvrda o izdanim podacima

3.3. Potvrda o kućnom broju zgrade

3.4. Potvrda rezervacije brojeva katastarskih čestica

3.5. Identifikacija čestica

3.6. Kopija katastarskog plana (ZK oznake čestica)

3.7. Ostali službeni podaci

4. Popis koordinata

5. Skica izmjere

6. Iskaz površina

6.1. Iskaz površina – katastarsko stanje

6.2. Iskaz površina – zemljišnoknjižno stanje

6.3. Identifikacija i izjednačenje površina

7. Prijavni list i kopija katastarskog plana za katastar

7.1. Prijavni list za katastar

7.2. Kopija katastarskog plana – stanje prije promjene

7.3. Kopija katastarskog plana – predloženo novo stanje

8. Prijavni list i kopija katastarskog plana za zemljišnu knjigu

8.1. Prijavni list za zemljišnu knjigu

8.2. Kopija katastarskog plana (ZK oznake čestica) – stanje prije promjene

8.3. Kopija katastarskog plana (ZK oznake čestica) – predloženo novo stanje

9. Nacrt novog stanja za katastar i zemljišnu knjigu u razmjenskom formatu

10. Izvješća u izrađenom geodetskom elaboratu s prilozima

10.1. Izvješće o izrađenom geodetskom elaboratu

a. Izvješće o utvrđivanju međa i drugih granica te o novom razgraničenju

b. Izvješće o zgradama i drugim građevinama

c. Izvješće o terenskom uviđaju

d. Tehničko izvješće

10.2. Obavijesti o obavljanju poslova izrade geodetskih elaborata te obavljanju terenskih radnji i provedbi terenskih mjerenja (za svrhu 24 do 27 Pravilnika)

10.3. Pozivi za predmetne i susjedne k.č.

10.4. Suglasnosti osoba/ nadležnih tijela/ Ostali prilozi

10.5. Povratnice/dostavnice

10.6. Popis k.č. u pomorskom dobru

10.7. Popis k.č. u vodnom dobru

10.8. Ostali prilozi

10.9. Popis koordinata za održavanje geodetskog elaborata katastarske izmjere

10.10. Koordinate lomnih točaka građevne čestice u GML formatu

11. Dokument – temelj za izradu geodetskog elaborata za svrhe 1 do 23 iz članka 5. ovoga Pravilnika; za svrhu 24 do 27 iz članka 5. ovoga Pravilnika:

11.1. Odluka o razvrstavanju javnih cesta / potvrda o nerazvrstanoj cesti/ potvrda jedinice lokalne samouprave o komunalnoj infrastrukturi / potvrda Hrvatskih voda o vodnoj građevini / potvrda upravitelja o željezničkoj infrastrukturi

11.2. Očitovanje upravitelja o izvedenoj javnoj cesti / očitovanje jedinice lokalne samouprave o nerazvrstanoj cesti / očitovanje jedinice lokalne samouprave o izvedenoj infrastrukturi / očitovanje upravitelja za izvedeno stanje vodne građevine ili očitovanje Hrvatskih voda za stvarno stanje korita / očitovanje upravitelja o izvedenoj željezničkoj infrastrukturi

11.3. Popis ulica (RPJ-6)

11.4. Potvrda o nerazvrstanoj cesti

11.5. Izvod iz Registra nerazvrstanih cesta

11.6. Očitovanje jedinice lokalne samouprave o nerazvrstanoj cesti

12. Potvrde o usklađenosti.

Članak 34.

Geodetski elaborati mogu sadržavati, ovisno o svrsi u koju su izrađeni i potrebama naručitelja i druge sastavne dijelove.

Članak 35.

(1) Podaci za izradu geodetskih elaborata propisanih ovim Pravilnikom izdaju se elektroničkim putem.

(2) Podaci za izradu geodetskih elaborata propisanih ovim Pravilnikom koji se ne izdaju elektroničkim putem, izdaju se u nadležnom katastarskom uredu.

DIO TREĆI
 IZRADA GEODETSKOG ELABORATA

Članak 36.

(1) Poslove izrade geodetskih elaborata propisanih ovim Pravilnikom mogu, u svojstvu odgovorne osobe, izrađivati ovlašteni inženjeri geodezije koji imaju suglasnost za obavljanje stručnih geodetskih poslova prema zakonu kojim se uređuje obavljanje geodetske djelatnosti.

(2) Stručne geodetske poslove vezane za izradu geodetskih elaborata propisanih ovim Pravilnikom, mogu obavljati i osobe koje sukladno zakonu kojim se uređuje obavljanje geodetske djelatnosti imaju svojstvo stručnog suradnika i suradnika ovlaštenog inženjera geodezije.

(3) Fizičke osobe ovlaštene za obavljanje poslova državne izmjere i katastra nekretnina prema Zakonu o državnoj izmjeri i katastru nekretnina (»Narodne novine«, br. 128/99, 153/05 i 142/06), a koje nisu ovlašteni inženjeri geodezije mogu, sukladno zakonu kojim se uređuje obavljanje geodetske djelatnosti, trajno obavljati poslove izrade geodetskih elaborata za potrebe održavanja katastra zemljišta.

(4) Osobe iz stavaka 1. i 3. ovoga članka u smislu ovoga Pravilnika navode se kao ovlašteni geodetski izvoditelji.

(5) Geodetski elaborat koji se izrađuje u svrhu evidentiranja ili promjene podataka o načinu uporabe katastarskih čestica, u svrhu promjene područja i granica katastarskih općina, provedbe u zemljišnoj knjizi, usklađivanja granica katastarskih općina, geodetski elaborat za ispravljanje propusta u održavanju katastarskog operata te geodetski elaborat za ispravljanje nedostataka na katastarskom planu može izrađivati i katastarski ured sukladno Zakonu.

Članak 37.

(1) Geodetski elaborati se izrađuju tako da se jednim geodetskim elaboratom obrađuju katastarske čestice unutar jedne katastarske općine.

(2) Na području katastarskih općina za koje se zemljišne knjige vode prema podacima katastarskog plana koji više nije u službenoj uporabi te ne odgovaraju područjem i granicama katastarskih općina u katastarskom operatu (u zemljišnoj knjizi se vodi više različitih katastarskih općina), geodetski elaborati sadrže zasebne prijavne listove za zemljišnu knjigu za svaku glavnu knjigu u kojima su upisane katastarske čestice koje su predmet geodetskog elaborata.

(3) Kod izrade geodetskog elaborata iz članka 25. ovoga Pravilnika, stavak 1. ovoga članka primjenjuje se na način da se jednim geodetskim elaboratom mogu obraditi katastarske čestice koje se pripisuju u katastarsku općinu odnosno otpisuju iz katastarske općine za koje se geodetski elaborat izrađuje.

Članak 38.

U okviru izrade geodetskog elaborata obavljaju se, ovisno u koju svrhu se geodetski elaborat izrađuje, sljedeće radnje:

1. prikupljanje katastarskih i zemljišnoknjižnih podataka

2. prikupljanje dokumenata ili akata temeljem kojih je dopuštena izrada geodetskog elaborata

3. izrada popisa osoba za predmetne i susjedne katastarske čestice i pozivanje na obilježavanje granica katastarskih čestica

4. obavljanje terenskih radnji i provedba terenskih mjerenja (terenski uviđaj, terensko utvrđivanje postojećih međa i drugih granica, provedba terenskih mjerenja u svrhu obilježavanja postojećih međa i drugih granica, terensko obilježavanje postojećih međa i drugih granica vidljivim trajnim oznakama, provedba terenskih mjerenja u svrhu uspostave novih razgraničenja, terensko obilježavanje novo uspostavljenih međa i drugih granica vidljivim trajnim oznakama, izrada izvješća o utvrđivanju međa i drugih granica, provedba terenskih mjerenja u svrhu evidentiranja zgrada i drugih građevina, provedba terenskih mjerenja u svrhu evidentiranja izvedenih stanja, provedba terenskih mjerenja u svrhu evidentiranja granica načina uporabe katastarskih čestica)

5. prikupljanje dokumentacije o zgradama i drugim građevinama

6. prikupljanje isprava o osobama

7. obrada terenskih mjerenja i drugih prikupljenih podataka i izrada sastavnih dijelova geodetskog elaborata

8. pribavljanje potrebnih potvrda.

Prikupljanje katastarskih i zemljišnoknjižnih podataka

Članak 39.

(1) Prije izrade geodetskog elaborata potrebno je pribaviti potrebne katastarske i zemljišnoknjižne podatke o katastarskim česticama, koji se prilažu geodetskom elaboratu u digitalnom obliku zajedno s pripadajućom potvrdom o izdanim podacima.

(2) Prije izrade geodetskog elaborata po potrebi se pribavljaju podaci o pregledanim i potvrđenim geodetskim elaboratima koji prethode geodetskom elaboratu koji se izrađuje odnosno podaci iz potvrđenog geodetskog elaborata katastarske izmjere ili tehničke reambulacije.

(3) Na području na kojem se provode katastarske izmjere, a elaborat katastarske izmjere je potvrđen, geodetski elaborat izrađuje se korištenjem podataka katastarskog operata koji je u službenoj uporabi i podataka potvrđenog elaborata katastarske izmjere uz obavezno prilaganje dijelova geodetskog elaborata izrađenih prema podacima potvrđenog elaborata katastarske izmjere potrebnih za provedbu u elaboratu katastarske izmjere (naslovna stranica, službeni podaci za izradu geodetskog elaborata prema podacima katastarske izmjere, skica izmjere, iskaz površina, prijavni list, kopija katastarskog plana za katastar – stanje prije promjene i kopija katastarskog plana za katastar – predloženo novo stanje), sve u sastavnom dijelu 10.4 ili 10.8 Ostali prilozi, a u sastavnom dijelu 10.9. Popis koordinata za održavanje elaborata katastarske izmjere u csv obliku.

(4) Ovisno o svrsi u koju se geodetski elaborat izrađuje, pribavlja se potvrda o rezervaciji broja katastarske čestice koja se prilaže geodetskom elaboratu.

(5) Ostali katastarski i zemljišnoknjižni podaci (zbirke isprava za izradu kopije katastarskog plana sa ZK oznakama čestica i dr.) korišteni za izradu geodetskog elaborata, prilažu se kao ostali službeni podaci.

Prikupljanje dokumenata ili akata za izradu geodetskog elaborata

Članak 40.

U okviru izrade geodetskog elaborata prikupljaju se ovisno o svrsi geodetskog elaborata dokumenti i akti prostornog uređenja, akti o određivanju granice pomorskog i vodnog dobra, odluke sudova u obliku presuda, rješenja ili nagodbi kojima je međa uređena ili je utvrđeno pravo vlasništva, rješenja o povratu zemljišta, odluke nadležnih tijela sukladno propisima kojima se uređuju javne i nerazvrstane ceste, komunalno gospodarstvo, vodne građevine i korita prirodnih površinskih voda, željeznička infrastruktura, dokumentacija o uspostavljenim posebnim pravnim režimima na zemljištu.

Izrada popisa osoba za predmetne i susjedne katastarske čestice i pozivanje na obilježavanje granica katastarskih čestica

Članak 41.

(1) Prije pozivanja osoba na obilježavanje granica katastarskih čestica izrađuje se popis osoba za predmetne i susjedne katastarske čestice kojima će se dostaviti poziv te se određuje način na koji će se poziv dostaviti.

(2) Popis osoba iz stavka 1. ovoga članka izrađuje se u komunikaciji s naručiteljem geodetskog elaborata i analizom upisanih osoba u katastru i zemljišnoj knjizi te u odnosu na stvarno stanje na terenu.

(3) U svrhu izrade poziva osoba iz stavka 1. ovoga članka potrebno je:

– analizirati upise o osobama u katastarskom operatu, zemljišnoj knjizi (kartonima zemljišta, polozima isprava), osobama koje su bile upisane u katastarskom operatu u trenutku uspostave Baze zemljišnih podataka (u daljnjem tekstu: BZP), upraviteljima, zakupcima i dr.

– grupirati osobe koje se mogu smatrati istim osobama, osobe koje su preminule, osobe za koje se dostava ne može izvršiti, osobe za koje se može putem drugih evidencija doći do potpunih ili potencijalnih adresa dostave i dr.)

– prikupiti informacije o stvarnim korisnicima na predmetnim i susjednim katastarskim česticama (stvarnim korisnicima smatraju se osobe koje imaju pravni interes, odnosno osobe koje su u posjedu katastarske čestice)

– prikupiti informacije o svim drugim osobama koje imaju pravni interes sudjelovati u postupku.

(4) Za svaku osobu koja se nalazi na popisu osoba iz stavka 1. ovoga članka određuje se način na koji će se poziv na obilježavanje granica katastarskih čestica dostaviti, odnosno dostavlja li se poziv putem pošte ili se poziv objavljuje na oglasnoj ploči Državne geodetske uprave (npr. u slučaju nepotpune adrese, ako je utvrđeno da je osoba preminula, za osobe iz službenih evidencija koje zbog neprovedenih kupoprodaja, nasljeđivanja i sl. nisu obvezne sudjelovati na obilježavanju granica katastarskih čestica, a na obilježavanju granica katastarskih čestica će sudjelovati stvarni korisnik).

(5) Pozivi na obilježavanje granica katastarskih čestica koji su vraćeni uz naznaku razloga zbog kojih poziv nije bilo moguće dostaviti (npr. umro, odselio, nepoznat) objavljuju se na oglasnoj ploči Državne geodetske uprave.

(6) Dokaz dostave poziva stranci iz stavaka 4. i 5. ovoga članka prilaže se geodetskom elaboratu ukoliko ista nije prisustvovala obilježavanju.

(7) Dostavu poziva elektroničkim putem može se primijeniti ako je stranka započela komunikaciju elektroničkom poštom ili ako se, nakon potvrde da je riječ o osobi upisanoj u službenoj evidenciji, stranka usuglasi da po predmetnoj stvari može komunicirati elektroničkom poštom.

(8) Dokazom o pozivanju iz stavka 7. ovoga članka smatra se ispis komunikacije elektroničkom poštom u kojoj se stranka usuglasila i da je potvrdila primitak poziva i prilaže se geodetskom elaboratu ukoliko ista nije prisustvovala obilježavanju.

(9) Poziv na obilježavanje granica katastarskih čestica može se dostaviti od strane ovlaštenog geodetskog izvoditelja.

(10) Poziv iz stavka 9. ovoga članka može se uručiti naslovljenoj osobi ili punoljetnoj osobi zatečenoj na adresi na koju se dostavlja poziv za obilježavanje.

(11) Osoba iz stavka 10. ovoga članka primitak dostavljenog poziva potvrđuje potpisom na kopiji poziva, s naznakom imena i prezimena osobe koja je preuzela poziv odnosno potpisom i pečatom pravne osobe, koji se smatraju dokazom dostave poziva stranci i prilažu se geodetskom elaboratu ukoliko osoba nije prisustvovala obilježavanju.

(12) Za fizičke osobe kojima se poziv za obilježavanje dostavlja na način iz stavka 10. ovoga članka prikupljaju se podaci i to: ime i prezime, adresa i osobni identifikacijski broj (OIB), broj osobne iskaznice i naziv policijske uprave koja je izdala osobnu iskaznicu kao i utvrđene činjenice o svojstvu osobe zatečene na adresi na koju se dostavlja poziv za obilježavanje u odnosu na naslovljenu osobu.

Obavljanje terenskih radnji i provedba terenskih mjerenja

Članak 42.

(1) Provedba terenskih radnji i provedba terenskih mjerenja iz članka 38. točke 4. ovoga Pravilnika provodi se sukladno člancima 70. i 70.b Zakona.

(2) O obavljanju poslova iz stavka 1. ovoga članka na zaštićenim i štićenim područjima potrebno je prethodno obavijestiti javnu ustanovu koja upravlja tim zaštićenim područjem, sukladno propisu kojim se uređuje zaštita prirode.

Članak 43.

(1) Međe i druge granice katastarskih čestica koje čine jasno raspoznatljive lomne točke građevina (kuća, zgrada, ograda i sl.) nije potrebno posebno obilježavati.

(2) Nepristupačne lomne točke međa i drugih granica utvrđuju se pomoćnim trajnim oznakama koje omogućavaju nedvosmisleno određivanje nepristupačne lomne točke.

(3) Obilježavanje lomnih točaka novih granica, koje su definirane u okviru akata ili dokumenata temeljem kojih je dopuštena izrada geodetskog elaborata, obavlja se u skladu s tim dokumentima.

Članak 44.

Koordinate pomoćnih točaka, točaka međa i drugih granica, zgrada i drugih građevina i granica načina uporabe određuju se sukladno tehničkim specifikacijama za određivanje koordinata točaka u koordinatnom sustavu Republike Hrvatske.

Članak 45.

(1) Mjerenja se obavljaju ispravnom opremom za mjerenje.

(2) Za ispravnost opreme za mjerenje odgovara ovlašteni geodetski izvoditelj.

Prikupljanje dokumentacije o zgradama i drugim građevinama

Članak 46.

Dokumentaciju o tome ima li neka zgrada ili druga građevina odgovarajući akt za uporabu pribavlja ovlašteni geodetski izvoditelj od nositelja prava na katastarskim česticama koje su predmetom geodetskog elaborata odnosno od naručitelja izrade geodetskog elaborata.

Prikupljanje isprava o osobama

Članak 47.

(1) U geodetskim elaboratima koji se odnose na katastar zemljišta prijavnim listom za katastar može se u posjedovni list predložiti i upis novoga vlasnika ili ovlaštenika.

(2) U slučaju iz stavka 1. ovoga članka prijavnom listu za katastar se prilaže odgovarajuća isprava o vlasniku ili ovlašteniku.

(3) Odgovarajućom ispravom iz stavka 2. ovoga članka smatra se izvadak iz zemljišne knjige.

(4) Ispravu iz stavka 2. ovoga članka prikuplja ovlašteni geodetski izvoditelj koji izrađuje geodetski elaborat.

(5) U katastarskim općinama za koje ne postoje zemljišne knjige, u geodetskim elaboratima za potrebe održavanja katastarskog operata, prijavnim listom za katastar može se predložiti i upis izvanknjižnog vlasnika.

(6) U slučaju iz stavka 5. ovoga članka prijavnom listu se prilaže kupoprodajni ugovor ili druga odgovarajuća isprava pod uvjetom da je dokazan pravni slijed do osobe upisane u posjedovni list.

Obrada terenskih mjerenja i drugih prikupljenih podataka i izrada sastavnih dijelova geodetskog elaborata

Popis koordinata

Članak 48.

(1) Popis koordinata pomoćnih točaka, točaka međa i drugih granica, zgrada i drugih građevina te granica načina uporabe i ostalih linija koje služe za izradu geodetskog elaborata izrađuje se na način propisan tehničkim specifikacijama iz članka 44. ovoga Pravilnika te tehničkim specifikacijama iz članka 32. ovoga Pravilnika.

(2) Koordinate se iskazuju u ravninskoj kartografskoj projekciji Republike Hrvatske HTRS96/TM.

(3) Točke geodetske osnove i pomoćne točke prikazuju se na skici izmjere.

Skica izmjere

Članak 49.

Skica izmjere izrađuje se obradom terenskih mjerenja i drugih prikupljenih podataka, a njezin izgled, sadržaj i način izrade propisani su tehničkim specifikacijama iz članka 32. ovoga Pravilnika.

Iskaz površina

Članak 50.

(1) Iskaz površina sadrži podatke o površinama katastarskih čestica prema njihovom stanju prije izrade geodetskog elaborata i prema stanju koje proizlazi iz geodetskog elaborata.

(2) Izgled, sadržaj i način izrade iskaza površina propisani su tehničkim specifikacijama iz članka 32. ovoga Pravilnika.

Kopija katastarskog plana za katastar

Članak 51.

(1) Kopija katastarskog plana sastoji se od dva odvojena grafička prikaza: kopije katastarskog plana – stanje prije promjene na kojoj se prikazuje stanje katastarskog plana koje prethodi provedbi geodetskog elaborata sa ucrtanim predloženim novim stanjem katastarskog plana i kopije katastarskog plana – predloženo novo stanje na kojoj se prikazuje predloženo novo stanje katastarskog plana.

(2) Standardni izgled, način izrade i sadržaj kopije iz stavka 1. ovoga članka propisan je tehničkim specifikacijama iz članka 32. ovoga Pravilnika.

Prijavni list za katastar

Članak 52.

(1) U prijavnom listu za katastar za katastarske čestice koje su predmet geodetskog elaborata iskazuje se stanje podataka u posjedovnom listu prije izrade geodetskog elaborata i predloženo novo stanje tih podataka koje treba uspostaviti nakon provedbe geodetskog elaborata.

(2) Podaci o osobama upisanim u posjedovne listove, podaci o katastarskim česticama i podaci o zgradama i drugim građevinama prema postojećem stanju upisanom u posjedovne listove i prema predloženom novom stanju tih podataka sistematiziraju se u prijavnom listu za katastar.

(3) Površine dijelova katastarskih čestica koji se upotrebljavaju na različiti način iskazuju se sukladno odredbama pravilnika iz članka 39. Zakona kojima su propisani površinski kriteriji da bi se dio katastarske čestice iskazao posebnim načinom uporabe.

(4) Ukoliko su u postupku izrade geodetskog elaborata prikupljeni podaci o uspostavljenim posebnim pravnim režimima na zemljištu, podaci o tim režimima se iskazuju u prijavnom listu iz stavka 1. ovoga članka i u prijavnom listu iz članka 54. ovoga Pravilnika sukladno Zakonu vezano uz obavijest nadležnog zemljišnoknjižnog odjela općinskog suda, a odluke kojima su posebni pravni režimi uspostavljeni prilažu se prijavnom listu za katastar.

(5) Standardni izgled i ostali sadržaj prijavnog lista iz stavka 1. ovoga članka propisan je tehničkim specifikacijama iz članka 32. ovoga Pravilnika.

Kopija katastarskog plana (zemljišnoknjižne oznake čestica)

Članak 53.

(1) Kopija katastarskog plana (ZK oznake čestica) sastoji se od dva odvojena grafička prikaza: kopije katastarskog plana (ZK oznake čestica) – stanje prije promjene na kojoj se prikazuje stanje katastarskog plana koje prethodi provedbi geodetskog elaborata i kopije katastarskog plana (ZK oznake čestica) – predloženo novo stanje na kojoj se prikazuje predloženo novo stanje katastarskog plana.

(2) Kopija katastarskog plana (ZK oznake čestica) izrađuje se samo za katastarske općine u kojima se podaci zemljišne knjige održavaju na katastarskom planu koji više nije službeni dio katastarskog operata za područje koje je predmet geodetskog elaborata.

(3) Standardni izgled, način izrade i sadržaj kopije iz stavka 1. ovoga članka propisan je tehničkim specifikacijama iz članka 32. ovoga Pravilnika.

(4) Kopija katastarskog plana (ZK oznake čestica) za katastarske općine u kojima se podaci zemljišne knjige održavaju na katastarskom planu koji je službeni dio katastarskog operata se ne izrađuje.

Prijavni list za zemljišnu knjigu

Članak 54.

(1) U prijavnom listu za zemljišnu knjigu iskazuje se stanje podataka u zemljišnoknjižnom ulošku prije izrade geodetskog elaborata i stanje tih podataka koje treba uspostaviti nakon provedbe geodetskog elaborata.

(2) Podaci o vlasnicima i ovlaštenicima upisanim u zemljišnoknjižne uloške, podaci o katastarskim česticama i podaci o zgradama i drugim građevinama prema postojećem stanju upisanom u zemljišnoknjižne uloške i prema predloženom novom stanju tih podataka sistematiziraju se u prijavnom listu za zemljišnu knjigu.

(3) Geodetski elaborati iz članka 5. ovoga Pravilnika mogu sadržavati više prijavnih listova za zemljišnu knjigu kada se katastarske čestice koje su predmet geodetskog elaborata održavaju u više glavnih knjiga.

(4) Standardni izgled i ostali sadržaj prijavnog lista iz stavka 1. ovoga članka propisan je tehničkim specifikacijama iz članka 32. ovoga Pravilnika.

Članak 55.

(1) Za izradu geodetskog elaborata mogu se koristiti samo oni novi brojevi katastarskih čestica koje je odobrio katastarski ured ili koji su dobiveni elektroničkim putem.

(2) Odobrenje iz stavka 1. ovoga članka se u obliku potvrde prilaže geodetskom elaboratu.

Nacrt novoga stanja za katastar i zemljišnu knjigu u razmjenskom formatu

Članak 56.

(1) Nacrt novoga stanja za katastar i zemljišnu knjigu u razmjenskom formatu prilaže se geodetskom elaboratu u istom formatu i sukladno istoj strukturi podataka kao i podaci iz članka 35. stavka 1. ovoga Pravilnika na temelju kojih je geodetski elaborat izrađen i koji su preuzeti elektroničkim putem.

(2) Nacrt novoga stanja za katastar i zemljišnu knjigu u razmjenskom formatu iz stavka 1. ovoga članka ne izrađuje se za geodetske elaborate koji su izrađeni analognim putem.

(3) Sadržaj nacrta novoga stanja za katastar i zemljišnu knjigu u razmjenskom formatu iz stavka 1. ovoga članka propisan je tehničkim specifikacijama iz članka 32. ovoga Pravilnika.

Izvješća u izrađenom geodetskom elaboratu

Članak 57.

(1) Izvješće o utvrđivanju međa i drugih granica te o novom razgraničenju se sastavlja u okviru izrade geodetskog elaborata, osim u geodetskim elaboratima evidentiranja ili promjene podataka o načinu uporabe katastarskih čestica (GE13), za provedbu u zemljišnoj knjizi (GE18), ispravljanja propusta u održavanju katastarskog operata (GE20), ispravljanja nedostataka na katastarskom planu (GE22), promjene područja i granica katastarskih općina (GE23) i za usklađenje granica katastarskih općina (GE28).

(2) Standardni izgled i ostali sadržaj izvješća iz stavka 1. ovoga članka propisan je tehničkim specifikacijama iz članka 32. ovoga Pravilnika.

Članak 58.

(1) Izvješće o zgradama i drugim građevinama obavezno se sastavlja kada zbog provedbe geodetskog elaborata dolazi do evidentiranja, brisanja ili promjene podataka o zgradama ili drugim građevinama.

(2) U izvješću o zgradama i drugim građevinama iskazuje se podatak o aktu o uporabi koji je priložen geodetskom elaboratu, odnosno iskaz o tome da akt o uporabi nije priložen ili iskaz da akt nije potreban.

(3) Standardni izgled i sadržaj izvješća iz stavka 1. ovoga članka propisan je tehničkim specifikacijama iz članka 32. ovoga Pravilnika.

Članak 59.

(1) Izvješće o terenskom uviđaju sastavlja se isključivo u okviru izrade geodetskih elaborata iz članka 16. ovoga Pravilnika.

(2) Standardni izgled i sadržaj izvješća iz stavka 1. ovoga članka propisan je tehničkim specifikacijama iz članka 32. ovoga Pravilnika.

Članak 60.

(1) Tehničko izvješće se izrađuje za svaki geodetski elaborat propisan ovim Pravilnikom.

(2) Standardni izgled i sadržaj tehničkog izvješća propisan je tehničkim specifikacijama iz članka 32. ovoga Pravilnika.

Članak 61.

(1) Geodetski elaborati propisani ovim Pravilnikom izrađuju se putem sustava digitalnih geodetskih elaborata.

(2) Geodetski elaborat izrađuje se u zadanom razmjenskom formatu, koji je propisan tehničkim specifikacijama iz članka 32. ovoga Pravilnika.

(3) Prijavni list i kopija katastarskog plana za zemljišnu knjigu, nisu sastavni dijelovi geodetskog elaborata koji se izrađuje za katastarske čestice koje se održavaju u BZP-u.

(4) Isprave, dokumentacija i dokazi koji se prilažu geodetskom elaboratu prilažu se u preslici koje je s izvornikom usporedio ovlašteni geodetski izvoditelj.

(5) Dio geodetskog elaborata, u slučaju kada se dostavlja u zemljišnu knjigu, obavezno sadrži prijavni list i kopiju katastarskog plana za zemljišnu knjigu.

Članak 62.

(1) Kada se geodetski elaborat ne izrađuje putem sustava digitalnih geodetskih elaborata u katastarski ured se dostavlja digitalni zapis svih sastavnih dijelova geodetskog elaborata izrađenih u skladu sa člankom 61. stavkom 2. ovoga Pravilnika.

(2) Ostali primjerci geodetskog elaborata izrađuju se kada je to potrebno i ne mogu sadržavati dodatne dijelove po zahtjevu naručitelja.

(3) Ovlašteni geodetski izvoditelji za naručitelje mogu izrađivati različita dodatna izvješća i prikaze koji se temelje na podacima pregledanog i potvrđenog geodetskog elaborata.

(4) Dodaci geodetskom elaboratu uvezuju se u posebnu knjigu i dostavljaju naručitelju uz pregledani i potvrđeni primjerak geodetskog elaborata.

(5) Naslovna strana i sadržaj dodatka geodetskom elaboratu istovjetna je sa stranicom pripadajućeg geodetskog elaborata, ali uz naznaku » – dodatak geodetskom elaboratu«.

(6) Sastavne dijelove geodetskog elaborata, elektroničkim potpisom potpisuje samo odgovorna osoba iz članka 36. ovoga Pravilnika ili službenik ovlašten za obavljanje stručnih geodetskih poslova iz ustrojstvene jedinice katastarskog ureda koja je izradila geodetski elaborat, osim naslovne stranice koju elektroničkim potpisom može potpisati i odgovorna osoba u pravnoj osobi odnosno uredu ovlaštenog inženjera geodezije ili zajedničkom geodetskom uredu odnosno voditelj ustrojstvene jedinice katastarskog ureda koja je izradila geodetski elaborat.

Prikupljanje potrebnih potvrda

Članak 63.

(1) Ovlašteni geodetski izvoditelj, prije podnošenja zahtjeva za pregledavanje i potvrđivanje geodetskog elaborata katastarskom uredu, treba ishoditi odgovarajući akt sukladno propisima kojima se uređuje prostorno uređenje i gradnja, odnosno potvrdu iz članka 9. ovoga Pravilnika.

(2) Akti i potvrde iz stavka 1. ovoga članka moraju biti izdani kao zasebni dokumenti koji se prilažu geodetskom elaboratu.

DIO ČETVRTI
 PREGLEDAVANJE I POTVRĐIVANJE GEODETSKOG ELABORATA

Članak 64.

(1) Zahtjev za pregledavanje i potvrđivanje geodetskog elaborata elektroničkim putem podnosi ovlašteni geodetski izvoditelj ili službenik katastarskog ureda koji je izradio geodetski elaborat.

(2) Zahtjev za pregledavanje i potvrđivanje sadrži, između ostalog, ime i prezime odnosno naziv te adresu naručitelja izrade geodetskog elaborata.

(3) Zahtjevu iz stavka 1. ovoga članka prilaže se geodetski elaborat.

(4) Zahtjev za pregled i potvrđivanje geodetskog elaborata ovlašteni geodetski izvoditelj ili službenik katastarskog ureda koji je izradio geodetski elaborat može podnijeti i analognim putem, a zahtjevu se prilaže digitalni zapis geodetskog elaborata s izrađenim sastavnim dijelovima geodetskog elaborata sukladno tehničkim specifikacijama iz članka 32. ovoga Pravilnika te izvješće o provedenoj kontroli sastavnih dijelova geodetskog elaborata.

Članak 65.

U okviru pregledavanja geodetskog elaborata utvrđuje se:

1. je li geodetski elaborat izradila osoba ovlaštena za njegovu izradu

2. odgovara li geodetski elaborat svrsi za koju je izrađen

3. je li geodetski elaborat izrađen u skladu s tehničkim specifikacijama iz članka 32. ovoga Pravilnika

4. je li geodetski elaborat izrađen u skladu s geodetskim i katastarskim propisima, što po potrebi uključuje i potrebna kontrolna terenska mjerenja od strane katastarskog ureda

5. sadrži li geodetski elaborat potrebne sastavne dijelove

6. jesu li geodetskom elaboratu priložene potrebne isprave i druga potrebna dokumentacija i dokazi i

7. sadrži li geodetski elaborat potrebne potvrde ili suglasnosti kada su iste potrebne.

Članak 66.

(1) U slučaju promjene podataka o katastarskoj čestici u katastarskom operatu i/ili zemljišnoj knjizi (dosadašnje i novo stanje u prijavnom listu) koji onemogućuju provedbu potvrđenog geodetskog elaborata, ovlašteni geodetski izvoditelj usklađuje podatke o katastarskoj čestici u geodetskom elaboratu sa važećim podacima o katastarskoj čestici u katastarskom operatu odnosno zemljišnoj knjizi.

(2) Geodetski elaborat se potvrđuje jednom od potvrda koje glase:

»Ovaj geodetski elaborat je izrađen u skladu s geodetskim i katastarskim propisima, odgovara svrsi za koju je izrađen te se može koristiti za potrebe održavanja katastarskog operata. Za provođenje ovoga geodetskog elaborata potrebno je podnijeti poseban zahtjev. Geodetski elaborat se neće provesti ukoliko dosadašnje stanje podataka o katastarskoj čestici u katastarskom operatu i/ili zemljišnoj knjizi u postupku provedbe ne odgovara podacima iz geodetskog elaborata.«

»Ovaj geodetski elaborat je izrađen u skladu s geodetskim i katastarskim propisima, odgovara svrsi za koju je izrađen te se može koristiti za potrebe održavanja katastarskog operata. Geodetski elaborat je izrađen u okviru postupaka pokrenutih po službenoj dužnosti te će se provesti po službenoj dužnosti u katastarskome operatu.«

»Ovaj geodetski elaborat izvedenog stanja je izrađen u skladu s geodetskim i katastarskim propisima, odgovara svrsi za koju je izrađen te se može koristiti za potrebe održavanja katastarskog operata. Za provođenje ovoga geodetskog elaborata potrebna je provedba u zemljišnoj knjizi. Geodetski elaborat se neće provesti ukoliko dosadašnje stanje podataka o katastarskoj čestici u katastarskom operatu i/ili zemljišnoj knjizi u postupku provedbe ne odgovara podacima iz geodetskog elaborata.«

»Ovaj geodetski elaborat je izrađen u skladu s geodetskim i katastarskim propisima, odgovara svrsi za koju je izrađen te se može koristiti za potrebe održavanja katastarskog operata. Za provođenje ovoga geodetskog elaborata potrebno je sastaviti isprave pogodne za upis u zemljišne knjige. Geodetski elaborat se neće provesti ukoliko dosadašnje stanje podataka o katastarskoj čestici u katastarskom operatu i/ili zemljišnoj knjizi u postupku provedbe ne odgovara podacima iz geodetskog elaborata.«

»Ovaj geodetski elaborat je izrađen u skladu s geodetskim i katastarskim propisima, odgovara svrsi za koju je izrađen te se može koristiti za potrebe provedbe u zemljišnoj knjizi. Geodetski elaborat se neće provesti ukoliko dosadašnje stanje podataka o katastarskoj čestici u zemljišnoj knjizi u postupku provedbe ne odgovara podacima iz geodetskog elaborata.«

(3) Nepotpisivanje izvješća propisanih ovim Pravilnikom od strane pojedinih nositelja prava na katastarskim česticama koje su predmet geodetskog elaborata ne može biti isključivi razlog za odbijanje potvrđivanja geodetskog elaborata.

(4) Nepotpisivanje izvješća od strane naručitelja izrade geodetskog elaborata razlog je za odbijanje njegovoga potvrđivanja.

(5) Nesudjelovanje naručitelja izrade geodetskog elaborata u obilježavanju granica katastarskih čestica razlog je za odbijanje njegovoga potvrđivanja.

Članak 67.

(1) O pregledanom i potvrđenom geodetskom elaboratu obavještava se ovlašteni geodetski izvoditelj koji je podnio zahtjev za pregledavanje i potvrđivanje geodetskog elaborata.

(2) Geodetski elaborat se od strane nadležnog katastarskog ureda potvrđuje izradom potvrde koja se izdaje ovlaštenom geodetskom izvoditelju koji je podnio zahtjev za pregledavanje i potvrđivanje geodetskog elaborata.

(3) O pregledanom i potvrđenom geodetskom elaboratu koji se izrađuje u svrhu GE9 evidentiranje pomorskog dobra odnosno lučkog područja luke posebne namjene obavještava se po službenoj dužnosti nadležno upravno tijelo te nadležno općinsko državno odvjetništvo.

Članak 68.

(1) Potvrđeni primjerak geodetskog elaborata ulaže se u zbirku geodetskih elaborata sukladno Zakonu i propisima donesenim na temelju Zakona.

(2) Katastarski ured zadržava potvrđeni primjerak geodetskog elaborata za zemljišnu knjigu i u slučaju kada je riječ o geodetskom elaboratu za čije je provođenje potrebno sastaviti isprave pogodne za upis u zemljišnu knjigu.

DIO PETI
 PRIJELAZNE I ZAVRŠNE ODREDBE

Članak 69.

Postupci pregledavanja i potvrđivanja geodetskih elaborata, započeti do stupanja na snagu ovoga Pravilnika prema Pravilniku o geodetskim elaboratima (»Narodne novine«, broj 59/18), dovršit će se prema odredbama tog pravilnika.

Članak 70.

Datumom započinjanja pregledavanja i potvrđivanja geodetskih elaborata iz članka 69. ovoga Pravilnika smatra se datum primitka urednog zahtjeva za pregledavanje i potvrđivanje geodetskog elaborata u katastarskome uredu.

Članak 71.

Tehničke specifikacije iz članaka 32. i 44. ovoga Pravilnika objavljuju se na mrežnim stranicama Državne geodetske uprave.

Članak 72.

Upute i objašnjenja za primjenu ovoga Pravilnika daje Središnji ured Državne geodetske uprave.

Članak 73.

Danom stupanja na snagu ovoga Pravilnika prestaje važiti Pravilnik o geodetskim elaboratima (»Narodne novine«, broj 59/18).

Članak 74.

Ovaj Pravilnik objavit će se u »Narodnim novinama«, a stupa na snagu 1. veljače 2026. godine.

Klasa: 930-01/25-01/9
 Urbroj: 541-1-26-5
 Zagreb, 16. siječnja 2026.

Glavni ravnatelj
 Antonio Šustić, dipl. ing. geod., v. r.